U3 – začetek 15/16

**Mir**

Spominjamo se grozot, ki so se zgodile.

*Pomembno pa se je zavedati miru, ki ga živimo.*

*Pomembno je ceniti in poveličevati dobro.*

*Hvaležni moramo biti za* ***samo*** *10 dni osamosvojitvene vojne, ki je le kratko prekinila 70 letni mir. Istočasno pa po 40 letih še vedno mine uničujejo Vjetnamce.*

*Sosednji narodi niso bili te sreče in mine so jim ostale.*

*Ne morem se dovolj zahvaliti za srečo, da mi ni bilo potrebno živeti v nevarnih časih.*

*Ni potrebno govoriti o tisti in sedanji politiki. Življenje ni politika.*

*Prepričana sem, da je globoko zavedanje vsega dobrega okrog nas, tista sila, ki mir gradi.*

*Vse, kar dobrega delamo zase in druge so tisti »kamenčki, ki gradijo palačo« ali »kovanci, ki gradijo bogastvo«.*

*Ko skrbimo za svoj zdrav vrt delamo dobro vsej Zemlji.*

*Vsi begunci, ki bežijo tako daleč v svet, ki puščajo vse za seboj in želijo tja, kjer nas je že skoraj preveč, nas spravlja v strah za naš* ***mir****.*

*So res sami krivi za svoj beg poln obupa, ali pa je temu kriva pohlepnost zahodnih mogotcev za zemeljskimi bogastvi, ki jih skriva njihova domovina. So res njihove razprtije zrasle na njihovem »zeljniku«, ali pa so jih pohlepneži namensko zakuhali? Smo posredno za to tudi mi krivi?*

*Kako odkriti in odpraviti pravi vzrok. Saj oni želijo biti doma. Mi pa bomo veseli, če jim bomo šli, kot turisti, na obisk.*

*Spominjanje na grozote je resnično le za tiste, ki so jih doživeli. Mi, ki smo mlajši, pa lahko trdimo, da jih razumemo. Če pa si iskreno priznamo – nas še naši otroci ne razumejo, ko »šparamo« – tudi preko mere – ker smo s tem živeli.*

*Mir poznamo vsi – vprašanje pa je, kako globoko se ga zavedamo, ga cenimo in gradimo. Kako smo pripravljeni sodelovati, se čemu odreči, da bo ta skupni mir res trden in nas potrošništvo, ali kaka druga »neumnost« ne spravi na krivo pot.*

*Mir je res nežni kristal, ki se sveti v vsej svoji lepoti. A le mali napačni dotik ga zdrobi.*

*Zapiramo se v svoje domove, skrivamo za mobilnike, ali preglasno glasbo na dogodkih. Ne najdemo pa korajže za druženje v pogovoru, za uporabo lepih besed, ki jih z uporabo plemenitimo in jih zavestno uporabljano in namenimo prijatelju, znancu – kar tako – da nam je lepo.*

*Razmislimo o MIRU – v nas in krog nas.*

*In recimo NE vsemu, kar ga spodkopava.*

**Mir**

*Prisluhnem*

*in ga slišim v krošnjah dreves;*

*pogledam v sončni vzhod ali zahod*

*in se okopam v njegovi toplini;*

*ujamem otroški vrisk in prešeren nasmeh;*

*zazrem se v tišino neskončnega nočnega neba;*

*obstanem*

*in ga zaznam v vsem okrog nas.*

*Nihče me ne preganja od doma:*

*soseda me le prijazno pozdravi,*

*znanka povabi na čaj*

*in družim se z vsemi,*

*ki si to enako želijo.*

*Ne čutim mej*

*in počnem,*

*kar mi je drago.*

*Ob tem vedno na trenutek obstanem,*

*se vsega v popolnosti zavem*

*in začutim globoko hvaležnost za vse,*

*kar ta mir poklanja.*

*Ne bojim se biti sama doma,*

*ali se spustiti v svet.*

*Živim v veri,*

*da je svet dober in varen,*

*kjerkoli sem.*

*To vero nosim s seboj –*

***to je moj mir****.*

 *Nevenka Vahtar*